Ponovno aktualiziranje mogućeg odljeva nuklearnih 'mozgova' iz Rusije
Program NCI osigurao je poslove za više od 13 tisuća nuklearnih znanstvenika, stvarajući samoodržive biznise od negdašnjih vojnih nukle
Ukoliko nešto ne bude dogovoreno u posljednjem trenutku, u petak će isteći američko-ruski sporazum o pomoći ruskim nuklearnim znanstvenicima, piše bostonski "Christian Science Monitor". Riječ je o partnerstvu, uspostavljenom 1998. godine, kojim su ponuđene nove prilike za zapošljavanje ruskih nuklearnih eksperata u udaljenim zatvorenim nuklearnim gradovima Rusije. Cilj partnerstva bilo je stvaranje civilnih biznisa iz bivših vojnih nuklearnih znanstvenih pogona, koje bi donijelo nova radna mjesta i perspektive ruskim znanstvenicima, ostalim bez posla nakon propasti Sovjetskog Saveza. Takvih je znanstvenika bilo oko 35 tisuća u najmanje deset zatvorenih gradova, vezanih uglavnom uz istraživanja nuklearnih oružja i projektila. Za njihovo znanje zainteresirale su se i razne druge strane – recimo, 2000. godine, talibani su pokušali vrbovati jednog ruskog nuklearnog eksperta. Američko-ruski program, nazvan Nuclear Cities Initiative, isprva je pomogao oko 1600 znanstvenika. Kasnije, obuhvaćen u širi program grantova, osigurao je poslove za više od 13 tisuća nuklearnih znanstvenika, usmjerivši se prvenstveno na stvaranje samoodrživih biznisa od negdašnjih nuklearnih pogona, recimo, njihovim pretvaranjem u kompjuterske centre. Sada je – kako podsjeća bostonski list – potreba za osiguravanjem egzistencije ruskih eksperata – umjesto da ih zaposle neke odmetnute zemlje ili skupine – još i veća u okruženju nakon terorističkih napada u rujnu 2001. godine. Čelnik ruske nuklearne agencije RosAtom stoga se u Beču ovog tjedna sastaje s američkim ministrom energetike Samuelom Bodmanom u pokušaju spašavanja programa u zadnjem času. No, Rusija više nije kao prije zainteresirana za taj program; sada je njezino gospodarstvo ojačalo, ostvaruje proračunske viškove i znatno je manje sklona dopustiti Americi uvid u svoje nuklearne tajne, piše "Christian Science Monitor".